Veganiste kan solank lippe aflek vir Cadbury-sjokoladeDie eienaargroep van Cadbury-sjokolade, Mondelēz, het die wêreldwye tendens na meer plantgebaseerde kossoorte gevolg en ontwikkel tans ŉ veganistiese sjokolade vir dié bekende handelsmerk. Volgens The Telegraph het Mondelēz reeds twee jaar gelede begin met die proses om ŉ veganistiese Cadbury-sjokolade te maak, maar dit duur lank weens hul hoë standaarde. Hulle sou aanvanklik in Januarie vanjaar dié sjokolade bekendgestel het, maar was nie tevrede met die gehalte nie en het dit daarom teruggehou. Volgens The Telegraph het Mondelēz se Amerikaanse woordvoerder gesê hulle het besluit om ŉ plantgebaseerde Cadbury-sjokolade te vervaardig omdat hulle voortdurend na hul klante luister sodat hulle kan ontwikkel en mense ŉ groter verskeidenheid bied. Dit is die eerste keer in die 196 jaar lange bestaan van Cadbury dat die kenmerkende suiwelmelk, soos ook op hul verpakking te sien, nie in hul sjokolade gebruik sal word nie. Hierdie sjokolade sal na berigte nie slegs vir veganiste gepas wees nie, maar ook vir mense met neut-allergieë. Hoewel die naam van dié sjokolade nog nie bekend is nie, sal dit waarskynlik binnekort op die rakke beskikbaar wees.